Polisie ondersoek diefstal by Kaapse kerk | Netwerk24
Deur Malherbe Nienaber 19 November 2019 05:46
Gertjie de Vries Bock, ’n diaken van die Evangeliese Lutherse Kerk in Athlone, Kaapstad.Foto: Facebook (De Vries Bock)
Kapt. Frederick van Wyk, provinsiale polisiewoordvoerder, het Maandag bevestig dat die polisie ’n saak van diefstal ondersoek nadat klanktoerusting en van die artikels wat tydens kerkdienste gebruik word die afgelope week gesteel is.
Die polisie kon egter nie die waarde van die artikels bevestig nie.
Die kerk het Saterdag ’n beloning aangebied van R1 500 aan enigiemand wat kan help om sy eiendom terug te besorg.
Gertjie de Vries Bock, ’n diaken, het Sondag gesê artikels van “onskatbare waarde” soos die nagmaalstel, doopbakke en ’n bronsbeeld van ’n arend is voorverlede naweek en verlede Donderdag uit die kerkgebou geneem.
“Sulke goed is van onskatbare waarde en ons het dit gebring van die ou kerkgebou af nadat mense weens die destydse groepsgebiedewet verskuif is.”
Volgens De Vries Bock is daar niemand wat die gemeente verdink van die diefstal nie. Dit volg egter nadat skuiling aangebied is vir slagoffers van ’n brand.
Enigiemand met meer inligting oor die inbrake kan De Vries Bock by 073 303 1009 bel.
Die Lutherse Kerk in Athlone, Kaapstad, het dié foto’s gedeel van die artikels wat die afgelope week uit die kerkgebou gesteel is.Foto: Verska
Meer oor: Athlone | Polisie-Ondersoek | Kerk | Misdaad | Diefstal